SKLEP SVETA (EU) 2022/11

z dne 2. decembra 2021

o stališču, ki se v imenu Evropske unije zastopa na 22. zasedanju pogodbenic Konvencije za varstvo morskega okolja in obalnega območja Sredozemlja (Barcelonska konvencija) in njenih protokolov glede sprejetja sklepa o spremembi prilog I, II, III in IV ter priloge VII, oddelek A, k Protokolu o varstvu Sredozemskega morja pred onesnaženjem, ki ga povzročata raziskovanje in izkoriščanje epikontinentalnega pasu ter morskega dna in podzemlja (Protokol o dejavnostih na morju)

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) Unija je Protokol h Konvenciji za varstvo morskega okolja in obalnega območja Sredozemlja (v nadaljnjem besedilu: Barcelonska konvencija) o varstvu Sredozemskega morja pred onesnaženjem, ki ga povzročata raziskovanje in izkoriščanje epikontinentalnega pasu ter morskega dna in podzemlja (v nadaljnjem besedilu: Protokol o dejavnostih na morju) sklenila s Sklepom Sveta 2013/5/EU (1), veljati pa je začel 29. marca 2013.

(2) Na zasedanju pogodbenic Barcelonske konvencije in njenih protokolov se na podlagi člena 18(2), točka (iii), Barcelonske konvencije sprejmejo spremembe prilog k protokolom h Konvenciji.

(3) Pričakuje se, da bodo pogodbenice Barcelonske konvencije in njenih protokolov na 22. zasedanju od 7. do 10. decembra 2021 sprejele sklep (v nadaljnjem besedilu: sklep pogodbenic) o spremembi prilog I, II, III in IV ter priloge VII, oddelek A, k Protokolu o dejavnostih na morju.

(4) Sklep pogodbenic se nanaša na varstvo okolja, ki je na podlagi člena 4(2), točka (e), Pogodbe v deljeni pristojnosti med Unijo in njenimi državami članicami. Sklep pogodbenic ne spada na področje, ki je v veliki meri zajeto s pravili Unije v zvezi s takim varstvom. Unija ne namerava izkoristiti možnosti izvajanja svoje zunanje pristojnosti v zvezi s področji, ki jih zajema sklep pogodbenic in v zvezi s katerimi se njena pristojnost še ni izvajala na notranji ravni.

(5) Primerno je, da se določi stališče, ki se v imenu Unije zastopa na zasedanju pogodbenic Barcelonske konvencije in njenih protokolov, saj se sklep pogodbenic nanaša na sprejete sprememb prilog I, II, III in IV ter priloge VII, oddelek A, k Protokolu o dejavnostih na morju, ki bodo za Unijo zavezujoče.

(6) Ker bodo predvidene spremembe prilog I, II, III in IV ter priloge VII, oddelek A, k Protokolu o dejavnostih na morju posodobile zahteve glede varstva Sredozemskega morja, vplivale na mednarodne zaveze in ambicije Unije ter izboljšale varstvo okolja, bi morala Unija podpreti sprejetje sklepa pogodbenic –

SPREJEL NASLEDNJI SKLEP:

Člen 1 Stališče, ki se v imenu Unije zastopa na 22. zasedanju pogodbenic Barcelonske konvencije in njenih protokolov, je, da se podpre sprejetje sklepa o spremembi prilog I, II, III in IV ter priloge VII, oddelek A, k Protokolu o varstvu Sredozemskega morja pred onesnaženjem, ki ga povzročata raziskovanje in izkoriščanje epikontinentalnega pasu ter morskega dna in podzemlja.

Člen 2 Glede na razvoj dogodkov na 22. zasedanju pogodbenic Barcelonske konvencije in njenih protokolov se lahko predstavniki Unije, v posvetovanju z državami članicami, med usklajevalnimi srečanji na samem zasedanju sporazumejo o podrobnejši opredelitvi stališča iz člena 1 brez nadaljnjega sklepa Sveta.

Člen 3 Ta sklep začne veljati na dan sprejetja.

V Bruslju, 2. decembra 2021 Za Svet predsednik J. VRTOVEC

(1) Sklep Sveta 2013/5/EU z dne 17. decembra 2012 o pristopu Evropske unije k Protokolu o varstvu Sredozemskega morja pred onesnaževanjem zaradi raziskovanja in izkoriščanja epikontinentalnega pasu, morskega dna in njegovega podmorja (UL L 4, 9.1.2013, str. 13).